
REZUMAT 


Colindatul tradițional din Vâlcele și Araci (judeţul Covasna, România) este un obicei 
calendaristic reprezentativ pentru cultura tradițională de tip carpatic, din arealul sudic al 
Munţilor Baraolt și sud-estul Transilvaniei. Persistenţa acestui ritual în timp este 
remarcabilă, în ciuda existenţei unui hiatus al transmiterii orale, care a survenit în ultimele 
trei decenii ale secolului al XX-lea. De la culegerile lui I. G. Bibicescu (realizate în ultimele 

două decenii ale sec. al XIX-lea) și până la actualizările contemporane, existența cetelor de 
colindători și, implicit, a colindelor românești constituie o realitate incontestabilă a 
spiritualităţii folclorice specifice zonei. Studiul nostru relevă unele aspecte privind 
continuitatea repertorială (consemnată) de peste 130 de ani și fenomenul contemporan al 
colindatului tradițional românesc, ca reprezentare a eforturilor comunităţii locale, în direcția 
conservării identităţii culturale și naționale. Concluziile gravitează în jurul cercetărilor de 
teren actuale, care au relevat fenomenul convieţuirii elementelor de cultură tradițională cu 
cele mai recente achiziții tehnologice, într-o simbioză aparent paradoxală, dar care va 
genera, în scurt timp, mărci identitare şi paradigme culturale noi. 


Cuvinte-cheie: colindatul de Crăciun, colinde, cultură tradițională, zona carpatică, 
etnomuzicologie, identitate culturală, minorităţi naţionale, multiculturalitate 


Această lucrare a fost realizată în cadrul proiectului „Valorificarea identităților 

1. Atestări și repertoriu 


Prima atestare a colindelor din Vâlcele, judeţul Covasna, se găseşte 
în remarcabila monografie folclorică a lui I. G. Bibicescu [1], cel dintâi şi cel 
mai important precursor al culegerilor de folclor din comuna situată la 
poalele sudice ale Munţilor Baraolt. Descoperind, pe la 1880, comorile 
ascunse în „lada de zestre” a folclorului românesc din Băile Vâlcele, autorul 
se declara surprins şi îndurerat de pierderea şi trecerea în uitare (de fapt, 
în repertoriul pasiv al comunităţii, conform teoriei lui Constantin Brăiloiu) 
a „cântecelor româneşti”. În acei ani, piesele muzicale ungurești erau 
considerate de sătenii români contemporani lui Bibicescu mai moderne și 
„mai frumoase” decât cele românești. Povestea culegerii este făcută 
cunoscută de autor în Prefaţa monografiei, unde relatează contextul în care 
s-a hotărât să noteze repertoriul existent precum și modalitățile concrete 
prin care avea să stimuleze „aducerea aminte” a informatorilor: plătind 
câte un florin fiecărui informator care-i putea furniza texte reprezentative 
(muzicale și/sau poetice, corespunzând unor genuri diverse: cântece, doine 
şi colinde, cântece bătrânești etc.) ale repertoriului tradițional românesc din 


58 


sud-estul regiunii istorice a Transilvaniei. A rezultat, astfel, colecţia pe care 
o cunoaștem. 

Tipologia poetică a celor 17 colinde din cadrul acestei monografii 
reflectă un repertoriu bogat, cu o tematică circumscrisă unei nebănuite 
diversități. Încadrarea tipologică pe care am făcut-o colindelor din 
colecţia lui Bibicescu respectă, într-o foarte mare măsură, clasificarea 
Monicăi Brătulescu: tip, subtip, temă [3]. Se mai cuvine să menţionăm că 
sursele documentare ale lui Bibicescu au fost diverse și că informaţiile au 
fost completate în mai multe etape, fie că au fost „scrise de Reveca Scurtu” 
sau „scrise de părintele lon Moga din Vâlcele după cum le-au rostit feciorii 
din acea comună în 1884”. Ambele citate semnalează, în subsidiar, 
metoda culegerii „prin corespondenţă”, foarte populară printre folcloriștii 
amatori de la finele sec. al XIX-lea. Sinteza titlurilor tuturor acestor colinde, 
împreună cu încadrările lor tipologice, poate fi urmărită în Anexa 1. 

Ulterior culegerii lui I. G. Bibicescu cercetările de teren din Vâlcele 
și Araci au fost materializate, la nivel științific şi instituţional, 
prin documente de arhivă sonoră rezultate în urma mai multor campanii 
de culegere, care au ajuns în prezent la un ecart (interval) temporal de peste 
80 de ani: a) culegerile compozitorului și folcloristului Tiberiu Brediceanu 
din anii 1930 şi 1938, existente în Arhiva Institutului de Etnografie şi Folclor 
„Constantin Brăiloiu” al Academiei Române, Bucureşti (AIEF); b) culegerea 
muzicologului clujean loan R. Nicola din anul 1933 AIEF); c) culegerea 
etnografului Nicolae Moldovan (n. 1921, la Vâlcele), efectuată la 
24 decembrie 1973, prezentă în Arhiva Constantin Secară (ACS) 
d) culegerea etnomuzicologului bucureştean Speranţa Rădulescu din anul 
1980 (AIEF); e) culegerea mea din decembrie 2011 (ACS). În contextul 
acestei diversităţi repertoriale considerăm că este binevenită prezentarea 
unei liste integrale şi cronologice care să redea diacronia înregistrărilor 
tuturor pieselor, completată cu date adiacente privind colecția, 
numele informatorilor (inf.), locul şi data culegerii, numele culegătorului 
(culeg), fondul în care se păstrează etc. (vezi Anexele 2-7) 

În urma sintezei datelor existente se impun mai multe constatări 
preliminare, care pot fi articulate pe două paliere analitice complementare, 
sub aspect cantitativ şi calitativ. 

a) Sub raport statistic, se remarcă pierderea cantitativă și progresivă 
în timp a materialului înregistrat: de la 17 colinde, consemnate de 
I. G. Bibicescu, numărul a scăzut la 13 (dintre care 3 cântece de stea) 

înregistrate de Tiberiu Brediceanu (în ambele campanii) şi 4 înregistrate de 
Ioan R. Nicola; ulterior au fost consemnate 16 colinde, cântece de stea și 
cântări bisericeşti, în înregistrarea lui Nicolae Moldovan; au urmat 8 piese 
înregistrate de Speranţa Rădulescu şi 7 înregistrate de mine. 

b) Sub raport calitativ se observă conservarea repertoriului, 
atât dacă ne referim la textele poetice cât şi la liniile melodice ale pieselor 
consemnate: comparativ cu statistica liniarităţii cantitative, acest parametru 
oferă o foarte bună stabilitate în timp. 

Din această perspectivă am conceput un model analitic bazat pe 
investigarea diacronică a pieselor considerate reprezentative pentru 
colindatul tradițional românesc din Vâlcele și Araci. Prin această metodă 
am intenționat evidenţierea suprapunerilor stratigrafice ale repertoriului, 
pe o axă temporală care depășește 130 de ani — pe filiera Bibicescu — şi 80 de 
ani — pe filiera documentelor sonore înregistrate. În acest scop, propunem o 
prezentare succintă a trei colinde care confirmă, în opinia noastră, toate 
datele necesare și suficiente în urmărirea unei continuități clare și evidente. 

1) Oi, şi din sara de Crăciun a fost publicat de I. G. Bibicescu cu 
titulatura „Al șaselea colind” [1, p. 213]. Încă din trecut acest colind a fost 
învestit cu cele mai ridicate valenţe de reprezentativitate între colindele din 
Vâlcele și Araci. Vorbind despre el, Nicolae Moldovan îl consideră „cel mai 
select” și își amintește că, în tinerețea sa, era cântat doar la câteva case mai 
importante din sat: la preot, la primar şi la fruntașii satului. 

Am identificat această piesă în trei înregistrări de arhivă 
(fg. 14777 a, AIFF, inf. Mihail Ranca, 44 a., culeg. Tiberiu Brediceanu şi 
L. Olteanu, Vâlcele, 24.12.1938 [ex. 1]; fg. 14777 c, AIFF, inf. Constantin 
Picicoiu, 31 a., culeg. Tiberiu Brediceanu și L. Olteanu, Vâlcele, 24.12.1938; 
grup mixt, culeg. Nicolae Moldovan, Vâlcele, 24.12.1973) şi am înregistrat-o 
eu însumi (d.a._SI-001.wav_28.12.2011, ACS) cu grupul de feciori din 
Araci, în aceeași comună, în 28.12.2011 (Anexa 8.1). 

Exemplul 1: Oi, și din sara de Crăciun 
fg. 14777 a, AIEF 
Mihail Ranca, 44 a., Vâlcele, CV 
culeg. T. Brediceanu, L. Olteanu, 24.12.1938 
transcr. C. Secară, 18.11.2012 

2) Coborât-a (pogorât-a) Dumnezeu: al doilea colind care poate fi 
urmărit în dispunere comparată, în trei înregistrări de arhivă 
(fg. 1370-1371 a, AIFF, inf. Busuioc Lingurar, 63 a., culeg. loan R. Nicola, 
Vâlcele, 04.08.1933 [ex. 2]; fg. 14775 c, AIFF, inf. Busuioc Lingurar, 68 a., 
culeg. Tiberiu Brediceanu, L. Olteanu, Vâlcele, 24.12.1938; inf. grup bărbaţi, 
culeg. Nicolae Moldovan, 24.12.1973, ACS), care au fost completate de mine 
prin înregistrarea grupului de feciori din Araci, la 28.12.2011 
(d.a._ST-002.wav_28.12.2011, ACS; Anexa 8.2). Această piesă a fost 
încadrată de Bibicescu drept „Al patrusprezecelea colind”, făcând parte 
dintr-o suită catalogată de autor astfel: „Următoarele colinde se cântă cu 
deosebire de țiganii greco-orientali. Se presupune că ele ar fi fost adoptate 
de ţigani de la români (...). De altfel, românii știu colindele ţigăneşti, 
care sunt melodioase, mai melodioase şi mai cu înţeles — cum zice, cu drept 
cuvânt părintele Moga — ca cele românești” [1, p. 223]. 

Considerăm că, în acest moment, sunt necesare câteva lămuriri. 
Comuna Vâlcele este compusă din satele Vâlcele (reședința), Araci, Ariușd 
și Hetea, având o populaţie cu structură etnic mixtă: dintr-un total 3698 
locuitori, un număr de 1778 îl reprezintă etnicii rromi (ţigani), în timp ce 
etnicii români sunt în număr de 1357 iar cei maghiari — 552 (în lipsa datelor 
recensământului din 2011, cifrele sunt cele relevate de recensământul din 
2002). De remarcat că țiganii din Vâlcele şi Araci sunt, în totalitate, vorbitori 
de limbă română; ei nu au fost maghiarizați în ultimul secol, așa cum s-a 
întâmplat în alte localități din Covasna şi Harghita [9, p. 138]. Totuşi, este 
foarte important să observăm că, din punct de vedere confesional, acești 
rromi nu mai aparţin în totalitate cultului creștin „greco-oriental” (după 
cum se numea cultul creștin-ortodox la finele sec. al XIX-lea), ci au fost 
asimilați în proporţie de aprox. o treime (555) între efectivele cultului 
penticostal, foarte activ mai ales după anul 1990 [9, p. 141]. Din motive care 
ţin de propriile doctrine religioase, aceste culte neoprotestante nu le permit 
membrilor să mai practice colindatul. Din această perspectivă, astăzi țiganii 
din Araci şi Vâlcele nu mai colindă aşa cum o făcea strămoșul lor, 
Busuioc Lingurar, acel excepţional informator care a performat trei colinde 
pentru înregistrările făcute de loan R. Nicola (1933) şi nu mai puţin de şase 
colinde pentru culegerea lui Tiberiu Brediceanu (1938). În privinţa ultimei 
variante (înregistrată de mine împreună cu ceata actuală de feciori din 
Araci) putem să constatăm parcursul invers al piesei, dinspre colindătorii 
de etnie rromă (inexistenţi sau foarte slab reprezentaţi în prezent, din cauza 
motivelor anterior expuse) înspre colindătorii de etnie română. 


Exemplul 2: Pogorât-a Dumnezău 
fg. 1370, AIEF 
inf. Busuioc Lingurar, 63 a., Vâlcele, CV 
culeg. Ioan R. Nicola, Vâlcele, 04.08.1933 
transcr. C. Secară, 18.11.2012 

3) „Zoritul” marchează încheierea colindatului, în a doua zi de 
Crăciun. Piesa, lipsită de refren, poate fi încadrată în specia cântecelor de 
stea, având o evidentă tentă cărturărească, privind istoria mântuirii lumii 
prin Naşterea Domnului lisus Hristos, ca îndreptare a căderii lui Adam. 
Este interesantă remarca lui I. G. Bibicescu legată de acest colind: „se cântă 
de feciori și oameni însuraţi la fiecare între sine” [1, p. 221]. Obiceiul se 
practică și în prezent, tot în data de 26 decembrie, atunci când ceata umblă 
pe la casele care au fost colindate în ajunul Crăciunului. 

Înregistrările acestei piese pot fi identificate în mai multe etape 
(fg. 14749 e, AIEF, inf. [?], culeg. Tiberiu Brediceanu, 24.05.1930, Vâlcele 
[ex. 3]; fg. 14775 b, AIEF, inf. Busuioc Lingurar, 68 a., culeg. 
Tiberiu Brediceanu şi L. Olteanu, Vâlcele, 24.12.1938; inf. grup mixt şi 
inf. grup de copii ţigani, culeg. Nicolae Moldovan, 24.12.1973, ACS), 
fiind încheiate prin înregistrarea mea din 28.12.2011, împreună cu grupul 
de feciori de la Araci (d.a._ST-003.wav_28.12.2011, ACS, Anexa 8.3). 


Exemplul 3: Mulţămescu-Ți („Zoritul” după colindat) 
fg. 14749 e, AIEF 
inf. (2), culeg. T. Brediceanu, 24.05.1930, Vâlcele, CV 
transcr. C. Secară, 18.11.2012 

2. Tradiţie şi actualitate. Metodologia cercetării 


Cercetarea aplicată a urmărit în egală măsură relevarea cantitativă şi 
calitativă a dinamicii repertoriului, printr-o serie de acțiuni succesive și 
repetate privind studiul bibliografic şi arhivistic, care au fost dublate de o 
sesiune de cercetare și culegere pe teren, în vederea actualizării datelor. 

În cursul primei faze a documentării (iunie 2011) am făcut 
cunoştinţă cu  nonagenarul Nicolae Moldovan, fost muzeograf şi 

activist cultural la Sfântu Gheorghe, vâlcelean de origine. După ce mi-a 
vorbit despre obiceiul colindatului tradițional de la Vâlcele şi Araci, 
domnul Moldovan mi-a încredinţat o bandă de magnetofon care datează 
din anul 1973, conţinând înregistrarea unor colinde care au fost performate 
la Vâlcele în ajunul Crăciunului din anul 1973. Nicolae Moldovan 
identificase şi înregistrase, la acea dată, un repertoriu de 16 piese 
(colinde, oraţii, cântece de stea și cântări bisericești), interpretate de oameni 
trecuți de 50 de ani, numiţi, în grai local, „băbari”. Tinerii, spunea Nicolae 
Moldovan în cadrul înregistrării, deveniseră indiferenți faţă de obiceiul 
colindatului, în general, și mai ales față de colindele vechi ale satului, 
în special. Era perioada marii industrializări socialiste, când mulți 
dintre locuitorii satelor deveniseră din agricultori muncitori navetiști 
(pendulau zilnic, pe distanţe cuprinse între 10-50 km, între locuinţele de la 
sat şi locurile de muncă de la oraș) sau chiar își părăsiseră zonele de 
provenienţă, în favoarea locuinţelor din oraşe. Înregistrările realizate de 
Nicolae Moldovan, cu aparatură neprofesională, au suferit deteriorări 
progresive; cauzele au fost: calitatea slabă a benzii de magnetofon originale, 
păstrarea ei în condiții improprii şi audițiile repetate ale înregistrărilor. 
Din aceste motive, acestea mai pot fi folosite azi doar ca material 
documentar auxiliar. În acest context mi-am propus ca, în cel mai scurt 
timp, să finalizez toate operaţiunile tehnice legate de recondiționarea şi 
transpunerea digitală a acestei benzi de magnetofon, în vederea realizării 
transcrierilor muzicale şi literare ulterioare. 

Am conceput cercetarea din comuna Vâlcele și satul Araci în două 
etape. Stadiul iniţial a coincis cu cercetarea bibliografică și arhivistică; 
ela fost extins ulterior printr-o cercetare exploratorie şi prospectivă a 
repertoriului aflat astăzi în uz. Din această perspectivă, am considerat 
necesară și utilă prezența mea, ca observator, în cadrul Festivalului de 
colinde şi obiceiuri de iarnă „Crăciunul la români”, ediția a XXI-a, 
organizat de Fundaţia „Mihai Viteazul” din Sfântu Gheorghe, între 
10-11 decembrie 2011. Acest festival are, în afara inerentei laturi 
spectaculare, o importantă componentă interactivă, prin organizarea unor 
deplasări ale cetelor de colindători la instituţii publice și biserici românești 
aflate în diferite localități din județul Covasna. Această acțiune ar putea fi 
interpretată la o primă vedere ca un reflex al „colindelor oficiale” din 
perioada comunistă; ea întruneşte însă, în condiţiile sociale și culturale 
actuale ale comunităţilor româneşti minoritare din județele Covasna şi 

Harghita, atributele coeziunii şi afirmării identităţii culturale şi spirituale 
românești din această zonă. În anul 2011, ceata mixtă de colindători din 
Vâlcele s-a deplasat și a colindat la instituţii importante ale statului român 
din Sfântu Gheorghe și la biserica ortodoxă „Pogorârea Sfântului Duh” din 
Târgu Secuiesc. Cu această ocazie am făcut cunoștință cu ceata de 
colindători din Vâlcele, pe care am însoţit-o în timpul celor două zile de 
festival. 

Continuarea cercetării în etapa următoare, pe teren, a fost 
determinată de remarcarea unui potenţial important al acestor tineri, 
în ciuda unei structurări eterogene a repertoriului. De această dată, 
grupul-ţintă l-a constituit ceata feciorilor din Araci, pe care i-am înregistrat, 
într-o singură şedinţă de culegere (în data de 28 decembrie 2011). 
Repertoriul a fost alcătuit din cele trei colinde despre care am vorbit mai 
sus (Oi, și din sara de Crăciun, Pogorât-a Dumnezău, Mulţămescu- i...) iar 
înregistrarea a fost completată cu un scurt interviu. Ulterior, pentru 
completarea informaţiilor privind obiceiul colindatului (ca fenomen 
sincretic, complex) şi pentru demonstrarea stabilităţii repertoriului din 
zona investigată, am conceput un chestionar cu 32 de întrebări pe care l-am 
transmis, prin poșta electronică, judelui grupului din Vâlcele. Au rezultat 
mai multe răspunsuri şi informaţii adiacente, care au adus un plus de 
valoare cercetării mele. Acestea sunt redate, sintetic, în continuare. 


1) Structura şi organizarea cetei 

Data constituirii cetei de colindători diferă de la un sat la celălalt. 
În Vâlcele, tradiţia colindatului a fost întreruptă începând cu anii '70 
(în perioada culegerii efectuate de N. Moldovan); ceata actuală a fost 
constituită în 12.11.2010, are o structură mixtă pe sexe şi se află în căutarea 
identității repertoriale. Prin comparaţie, ceata feciorilor din Araci se 
revendică drept continuatoarea cetelor similare anterioare, cu legătură 
temporală neîntreruptă; schimburile de generaţie s-au făcut treptat, 
prin înlocuirea unei/unor persoane și nu prin substituirea întregului 
colectiv. Din păcate, nu am putut verifica această afirmaţie, din cauza 
absenței unor elemente informative suplimentare (discuţii cu persoane 
vârstnice, mărturii documentare etc.). Criteriile de selecţie sunt, în linii 
generale, identice pentru ambele cete: orice tânăr (doar flăcău, pentru 
feciorii din Araci, sau flăcăi și fete, pentru ceata din Vâlcele), cu vârsta 

începând de la 15 ani şi până la căsătorie. In ambele situaţii, persoanele 
căsătorite nu mai sunt acceptate. 


2) Reprezentativitatea şi autoritatea judelui 

Judele este conducătorul necontestat al cetei, hotărăște componenţa 
acesteia, repertoriul, timpul și locul repetiţiilor, se ocupă de gestionarea 
banilor câştigaţi şi de organizarea balului care urmează colindatului etc. 
Alegerea judelui se face după criterii stricte: „să știe toate colindele”, „să fie 
cel mai vechi [din ceată]” (informaţii de la Cornel Andrei, 28 ani, „judele” 
cetei de feciori din Araci, la 28.12.2011); „să fie o persoană respectată şi 
ascultată de [ceilalți] membri”, „să aibe toate prezenţele pe anul 
precedent”, „să-şi permită să cinstească pe membri după fiecare activitate”, 
„să organizeze masa judelui, în decursul unui an, timp cât este jude” 
(informaţii de la Dan Ardelean, 22 ani, „judele” cetei de colindători din 
Vâlcele, prin e-mail, în cursul lunii ianuarie, 2012). Data şi modalitatea 
alegerii judelui diferă radical la cele două cete, fără ca informatorii să aducă 
lămuriri suplimentare asupra datelor şi diferențelor dintre ele: 
„în Duminica Tomii” (D. A., Vâlcele); „de Sfântul Neculai... toți ficiorii din 
sat ne adunăm într-un local și acolo hotărâm pe care dintre noi să punem 
jude” (C.A, Araci). Judele este și acela care „dă tonul” fiecărui colind în 
parte, intonând singur primul rând melodic; practica este valabilă atât 
pentru ceata de feciori din Araci cât şi pentru ceata mixtă din Vâlcele. 


3) Recuzita ca expresie identitară: costumul popular şi drapelul 

Costumul popular al cetei de colindători din Vâlcele reprezintă o 
reconstituire ale unor „urme care au rămas după vechea costumaţie a 
vâlcelenilor (vâlcelenii se trag de pe Valea Târnavei). nu costumul întreg, 
ci doar acea vestă şi fotele care se poartă; am mers la Brașov și am dat 
comandă, ca să păstrăm cât mai multe elemente vechi ale costumelor; 
nu am avut bani ca să completăm, cu acea năframă pe care o purtau 
femeile, bărbaţii cu pălării și iarna cu căciuli; am găsit fotografii vechi în 
care sunt prinse elementele de costum” (informaţii de la Nicolae Cucu, 
55 a., Vâlcele, la 28.12.2011) (foto 1). 

Foto 1: Ceata de colindători din Vâlcele (foto: C. Secară) 


„Colindatul se face cu steagul” (N. C., Vâlcele). Steagul cetei din 
Vâlcele a fost recuperat şi recondiționat în ultimii ani; acesta cuprinde mai 
multe elemente distincte: pe față este ţesut numele comunei — „Vâlcele” — 
iar pe revers se poate citi inscripţia „14 IV 1947”, data confecţionării lui. 
În cele patru colțuri sunt brodați crini stilizați iar cele două colțuri libere 
sunt împodobite cu ciucuri tricolori. El a reprezentat, în decursul anilor, 
atât un însemn cât şi o puternică marcă identitară, căci drapelul românesc 
din Vâlcele îi însoțea pe tineri în unele dintre cele mai importante momente 
ale vieţii lor: la recrutare (plecarea la stagiul militar). După anul 1990, 
steagul este purtat de ceată pe tot parcursul obiceiului colindatului (foto 2). 


67 


Foto 2: Drapelul cetei de colindători din Vâlcele (foto: C. Secară) 


Drapelul din Araci este mai vechi şi, datorită unor caracteristici 
speciale, cu atât mai valoros şi mai interesant. Datează din anul 1936, 
din vremea României Mari; pe față se poate citi: „Societatea Sf. Gheorghe a 
tinerimii ortodoxe române com. Araci” iar pe spate este brodată data 
constituirii acestei societăți, „25 XII 1936”. Cel mai interesant şi valoros 
element al acestui drapel este oferit de imaginea Sfântului Gheorghe, 
reprezentat ca un cavaler medieval, cu armură, omorând, din şaua calului, 
balaurul. Plasarea scenei în mijlocul unui decor bogat în detalii 
(acţiunea are loc într-o vale străjuită de munți înalți, unde Sfântul Gheorghe 
ucide cu sulița balaurul; pe versantul din stânga văii, pe o stâncă, se află o 
casă, având arhitectura unei biserici cu turla ascuţită — de tipul celor 
romano-catolice şi/sau reformate — în fața căreia o tânără prinţesă, cu părul 
lung, despletit, urmăreşte deznodământul cu mâinile împreunate ca pentru 
rugăciune), situează această imagine în sfera ilustrării literaturii apocrife şi 
a legendelor medievale de tradiție apuseană. Drapelul este ornamentat în 
cele patru colțuri cu crini brodaţi în culori pale, bleu şi roz, interpretabili ca 
simboluri ale purității și fecioriei, iar în cele două colțuri libere atârnă 
ciucuri aurii (foto 3). 

Foto 3: Ceata de colindători din Araci cu drapelul (foto: C. Secară) 


4) Vechimea şi stabilitatea repertoriului; modalități de transmitere şi 
învățare 

Există două modalităţi diferite de percepţie, de preluare-transmitere 
şi de însușire a repertoriului: „timp de un an am umblat pe la persoanele 
în vârstă din sat pentru a culege colinde și cântece specifice zonei” 
(D. A., Vâlcele); „colindele sunt din moşi-strămoşi, au câteva sute de ani; 
părinţii şi bunici noștri le-au avut tot aşa; noi le-am învăţat de la părinți” 
(C. A., Araci). Despre caracterul informal al învăţării pieselor atrag atenţia, 
și în acest caz, două atitudini diferite: „colindele culese de la bătrâni le 
transcriu în Word, scot în jur de 30 de foi cu fiecare colind, fiecare membru 
primeşte foile cu colindele, iar doamna Cucu Marina ne învaţă melodiile 
colindelor; repetițiile pentru colind încep în jur de data de 3-4 decembrie 
deoarece până în data de 1 decembrie (Ziua Naţională a României, n.n.) 
avem repetiții la cântece patriotice” (D. A., Vâlcele); (...) „din acest punct de 
vedere mă bucură că acești copii au început să caute vechile tradiţii şi au 
lăsat deoparte manelele și discotecile; le dau o sală de clasă la şcoală unde 
se întâlnesc de două-trei ori pe săptămână, discută și fac repetiţii; sunt în 
jur de 24-26 de tineri, băieţi şi fete (N. C., Vâlcele); „le-am învăţat tot unul 
de la celălalt; în fiecare an intră unu’, doi sau trei în ceată; care cum 

se-nsoară, ăla iese afară, nu mai are voie să stea în ceată” (C. A., Araci). 

5) Acte și formule ritual-ceremoniale. Trasee referențiale 

Atât formula de primire a cetei de colindători („Bună sara, gazdă 
bună! Primiți colinda noastră?” / „Primim, bucuroşi!) cât şi oraţia (urarea), 
rostită la sfârşitul colindatului de judele colindătorilor, păstrează, în linii 
mari, forma și conţinutul oraţiei consemnate de I. G. Bibicescu: „După ce 
colindul s-a sfârşit şi feciorii au primit un dar de la cei colindaţi, atunci 
judele colindătorilor, adecă cel ales de toţi ca să le fie cap, zice: «Bună seara, 
bună seara de Crăciun, jupâne gazdă şi jupâneasă găzdoaie! Să dăm laudă şi 
mulțămită că ne-au învrednicit Dumnezeu de am ajuns şi Naşterea Domnului, 
cu pace, cu sănătate şi cu iertare de păcate. Acum, luaţi în nume de bine cinstit 
orșagul nostru că se areată jupânul gazdă şi jupâneasa Şăzdoaie cu toată casa 
domniilor lor d-împreună c-un stog de grâu frumos (colacul ce-l capătă), de frumos 
e frumos, că-i fața Domnului Cristos, c-o bute de vin, c-o mână de galbeni, 
c-o spată de porc. De unde domniile lor au luat şi au golit şi pe noi ne-au dăruit, 
Dumnezeu să le dăruiască cu miia, cu suta, cu darul Sfinţiei Sale, ca-n veci să nu 
se sfârșească. Dumnezeu să-i ție întru mulți ani ca să mai poată dărui fecioraşi de 
oameni de omenie, ca aceştia, şi mai de omenie de vor fi»” [1, p. 222]. „Bună seara 
de Crăciun! Jupâne gazdă şi jupâneasă găzdoaie, dați-ne laudă şi mulțumire, c-am 
ajuns seara de Crăciun, cu pace, cu sănătate, cu iertare de păcate. Sfânt Anu’ Nou, 
Sfântu’ Botez şi alte praznice luminate, de la Dumnezeu lăsate, să le-ajungem 
întru mulți şi fericiți ani! Luaţi nume de bine, cinstită oastea (s.n.) noastră, 
că jupânul gazdă şi jupâneasa găzdoaie s-arată c-o mână de galbeni. De unde 
dumnealor au luat şi-au golit, şi pe noi ne-au cinstit, Dumnezeu să le dea cu mia, 
cu suta, să poată cinsti mulți colindători de seama noastră. În seara de azi, la mulți 
ani!” (C. A., Araci). „Bună seara, bună seara, seara de Crăciun! Jupâne gazdă, 
jupâneasă găzdoaie, acum să dăm laudă şi mulțumire lui Dumnezeu, că ne-a- 
nvrednicit să ajungem seara de astă seară, Nașterea lui lisus Hristos, cu pace, 
cu sănătate, cu iertare de păcate. Sfântul Anul Nou, Sfântul Botez şi alte praznice 
luminate, de la Dumnezeu lăsate, dorim să le-ajungem, cu dumneavoastră- 
mpreună, la mai mulți, fericiți ani. Cinstită oastea (s.n.) noastră! Să luăm în nume 
de bine, că jupânul gazdă şi jupâneasa găzdoaie s-arată c-un colac de grâu frumos 
(de frumos, e frumos, că-i fața lu’ Domnu Hristos), c-o bute de vin, c-o mână de 
galbeni. De unde dumnealui a luat şi ne-a cinstit, Dumnezeu să-i întoarcă: cu mia, 
cu suta, cu darul Sfinţiei Sale, ca-n veci să nu se cunoască. La mulți ani, seara de 
Crăciun!” (D.A, Vâlcele). De observat că, în ambele situaţii, substantivul 
orșag (urare, oraţie, apud Bibicescu) [1, p. 403] şi-a pierdut, pesemne, 
înţelesul, transformându-se, prin transmitere orală, în oaste. 

Nu există un traseu prestabilit al colindatului. Există, în schimb, 
o ordine a priorităţilor: „se începe la preot, la primar, viceprimar, la părinţi, 
rude, prieteni şi se continuă la tot satul; anul acesta au colindat două zile la 
rând” (N. C., Vâlcele). 


6) „Zoritul” 

Acest obicei din cadrul colindatului tradițional românesc, 
rar întâlnit în prezent, îşi etalează un specific puternic în cadrul 
comunităților din Araci şi Vâlcele. „Pe 26 decembrie, a doua zi de Crăciun, 
mergem cu Zoritul, mulțumim oamenilor că ne-au primit și cântăm 
Mulţumescu- i...” (C. A., Araci). „Când mergem cu Zoritul (pe 26 decembrie, 
n.n.), în seara aceea se face bal” (D. A., Vâlcele). 


7) Balul Crăciunului 

„După ce au colindat, şi au scos nişte bănuţi, au tocmit o formaţie şi 
au făcut un bal, aşa cum se făcea; balul a debutat cu câteva colinde din 
Vâlcele, după aceea dansul; toată lumea s-a distrat până dimineaţa. La bal a 
venit lume din Araci, Vâlcele, Ariușd, Feldioara, Hăghig, Podu Olt, 
Dobârlău, Hărman, din toate comunele învecinate. Oamenii au venit cu 
coşul (cum se mergea înainte la bal sau cum se făceau revelioanele), fiecare 
a pus pe masă şi a consumat din ce a adus.” (N. C., Vâlcele) 

Acest bal constituie exemplul cel mai elocvent al transferului 
imediat și categoric dinspre tradiţie spre modernitate. „Balul Crăciunului 
are loc pe data de 26 decembrie începând cu orele 19.00 la Căminul 
Cultural Vâlcele; anul acesta am fost onorați cu prezența a peste 
200 persoane. Persoanele care ne-au primit cu colindul si ne-au cinstit 
primesc din partea noastră o invitaţie la Balul Crăciunului. 
Restul persoanelor care nu au primit invitaţie pot intra plătind o taxă de 
intrare” (D. A., Vâlcele). În cadrul interviului cu grupul de la Araci, 
am adresat următoarea întrebare: Există o formaţie sau un taraf în sat? 
Răspuns: „Nu. Am chemat de la Hăghig, d-aicea; e cineva pe care 
cunoaștem, o formaţie (...) cu instrumente d-astea, moderne: orgă, saxafon 
(sic!), chitară, tobe.” Întrebare (C. S): Ce repertoriu cântă această formaţie? 
Răspuns: „De toate, chiar şi manele, sârbe, tot ce se cere” (C. A., Araci). 

3. Realităţi şi perspective. Concluzii 


Nu putem să încheiem acest studiu de caz fără a schița câteva 
concluzii: 

1) Obiceiul colindatului tradițional românesc din Vâlcele și Araci s-a 
păstrat până în prezent, chiar în condiţiile diminuării şi/sau transformării 
substanţiale a repertoriului; unele dintre cele mai importante piese s-au 
transmis până în contemporaneitate, cu păstrarea aproape identică a 
structurilor poetice şi muzicale inițiale. 

2) În pofida asemănărilor structurale, a distanţei geografice foarte 
mici şi a legăturilor administrative dintre cele două localităţi, între Vâlcele 
și Araci există diferențe destul de mari în privința transmiterii şi 
continuității repertoriului de colinde. În Vâlcele a existat o întrerupere de 
mai multe decenii. Consecințele privesc nu doar repertoriul ci și 
organizarea cetei actuale de colindători, care se bazează pe o structură de 
gen mixtă, nerespectând criteriile stricte de constituire ale cetei bărbătești 
(sau, după caz, de flăcăi). Din aceleași cauze repertoriul este compozit, 
bazat în majoritate pe împrumuturi culturale care provin din zona anodină 
promovată de mass-media. În Vâlcele se practică un colindat „de tranziţie”, 
în sensul termenului care poate desemna, la modul ideal, o încercare de 
reconstituire a tradiţiei, dar care presupune, în fond, o reinventare a ei. 
Comparativ, ceata de feciori din Araci este mai bine structurată iar 
repertoriul este, în mare parte, identic cu cel vechi. 

3) Conservatorismul zonei este remarcabil, în condiţiile mutaţiilor 
din domeniul expresiilor culturii tradiționale, survenite la nivelul întregii 
ţări. Cu toate acestea, atitudinea conservatoare se opreşte doar la nivelul 
păstrării unei părți a repertoriului pentru colindat; alte elemente folclorice 
(repertoriul epic, liric sau de joc, alte repertorii rituale etc.) sau etnografice 
(costumul popular) s-au pierdut și au fost plasate în eventualitatea şi 
proximitatea „reconstituirilor” ulterioare. 

4) Din același punct de vedere al raportului dintre 
păstrarea/căutarea identităţii şi înnoire/modernizare, se observă că 
repertoriul altor obiceiuri colaterale colindatului este racordat complet la 
contemporaneitate, atât ca formă cât și ca fond. Un singur exemplu 
(concludent în acest sens, oferind certitudinea că nu ar fi unicul de acest 
tip) poate fi ilustrat prin modul în care se desfăşoară Balul Crăciunului şi 
prin tipurile muzicilor consumate la această petrecere organizată de ceata 

de colindători. În condiţiile dispariţiei lăutarilor locali, muzica este 
asigurată de formaţii de nunţi (dotate cu instrumente electrofone) din 
localităţile învecinate sau din zona Câmpiei Braşovului, a căror versatilitate 
în performarea genurilor muzicale solicitate (hore, sârbe dar și pop, dance, 
inclusiv manele) este binecunoscută şi apreciată de beneficiari. Această 
problemă, împreună cu discutarea mutaţiilor contemporane, necesită însă o 
perioadă de timp pentru reflecţie și detaşare obiectivă, pe care doar trecerea 
timpului le poate clarifica înainte de a o pronunțare definitivă. 

ANEXE 
Anexa 1 


Colindele culese de I. G. Bibicescu: 1884 [1, p. 209-227] 

(„Colinde; scrise de Reveca Scurtu din Vâlcele”): 

1. Ia te scoală, gazdă, scoală, nr. 315, „primul colind”, p. 209 (II, cosmogonice, 26, vestmânt 
împodobit cu astre) 

2. Supt poalele cerului, nr. 316, „al doilea colind”, p. 210 (VIII, biblice și apocrife, 166, Adam) 

3. Tot pe după munți înalți, nr. 317, „al treilea colind”, p. 211 (II, cosmogonice, 23, facerea 
lumii) 

4. Pe supt deal, pe supt deluț, nr. 318, „al patrulea colind”, p. 212 (II, cosmogonice, 23, facerea 
lumii) 

5. Scoal, cioban, nu mai durmi, nr. 319, „al cincilea colind”, p. 213 (VIII, biblice și apocrife, 167, 
vestea Naşterii) 


(„Alte colinde; scrise de părintele Ion Moga din Vâlcele după cum le-au rostit feciorii din 
acea comună în 1884”): 

6. O! şi din sara de Crăciun, nr. 320, „al şaselea colind”, p. 213 (VIII, biblice şi apocrife, 167, 
vestea Nașterii; 170, Naşterea lui Iisus și solii; 172, uciderea pruncilor) 

7. Bunul Dumnezeu și cu Sânt Ion, nr. 321, „al şaptelea colind”, p. 215 (III, profesionale, 37, 
naşterea unui miel miraculos) 

8. De-ntreabă-și, de-ntreabă-şi, nr. 322, „al optulea colind”, p. 216 (VIII, biblice și apocrife, 186, 
răstignirea lui lisus; 187, originea grâului, vinului și mirului) 

9. Cine-i în ceste scorturi, nr. 323, „al nouălea colind”, p. 217 (VII, edificatoare și 
moralizatoare, nr. 151, disputa dintre vin, grâu și mir) 

10. Sara de-astă sară, nr. 324, „al zecelea colind”, p. 219 (VIII, biblice și apocrife, 173, Botezul 
Domnului) 

11. Sus în poarta raiului, nr. 325, „al unsprezecelea colind”, p. 219 (II, cosmogonice, 25, 
furarea astrelor) 

12. Mulţumescu-ți, multumesc („Zoritul a doua zi de Crăciun. Se cântă de feciori şi de oameni 
însuraţi la fiecare între sine”), nr. 326, „al doisprezecelea colind”, p. 221 (VIII, biblice și 
apocrife, 166, Adam). 


(„Specimene din colindele ce le spun ţiganii greco-orientali”): 

13. Supt cea poală de dumbravă, nr. 327, „al treisprezecele colind”, p. 223 (III, profesionale, 39, 
ciobanul care și-a pierdut oile) 

14. Coborât-a Dumnezeu, nr. 328, „al patrusprezecelea colind”, p. 223 (III, cosmogonice, 30, 
mana câmpului) 

15. Mulțumescu-ți, mulțumesc, nr. 329, „al cincisprezecelea colind”, p. 225 (VIII, biblice și 
apocrife, 166, Adam) 

16. Pe supt roșu răsărit, nr. 330, „al şesesprezecelea colind”, p. 226 (II, cosmogonice, 25, 
furarea astrelor; VIII, biblice și apocrife, 177, Maica Domnului cu pruncul în braţe și slujba în 
mănăstire) 

17. Mulţămescu-ți Isuse Cristoase, nr. 331, „al șaptesprezecelea colind”, p. 227 (I, protocolare, 
1, colindătorii și gazda). 


Anexa 2 


Culegerea Tiberiu Brediceanu: 1930 (AIEF) 

1. Tu ești lumina cea sfântă, inf. ?, Vâlcele, culeg. Tiberiu Brediceanu, 25.05.1930, fg. 14749 c, 
AIEF 

2. În orașul Viflăem, inf. ?, Vâlcele, culeg. Tiberiu Brediceanu, 25.05.1930, fg. 14749 d, AIEF 

3. Mulţămescu-Ți, mulțămescu-Ți, inf. ?, Vâlcele, culeg. Tiberiu Brediceanu, 25.05.1930, fg. 
14749 e, AIEF 


Anexa 3 


Culegerea Ioan R. Nicola: 1933 (AIEF) 

1. Mulțumimu-Ți Isus Hristoase, inf. Busuioc Lingurar, 63 a., Vâlcele, culeg. Ioan R. Nicola, 
04.08.1933, fg. 1369, AIEF 

2. Coborât-o Dumnezeu, inf. Busuioc Lingurar, 63 a., Vâlcele, culeg. Ioan R. Nicola, 04.08.1933, 
fg. 1370-1371 a, AIEF 

3. Sub cea poală de dumbravă, inf. Busuioc Lingurar, 63 a., Vâlcele, culeg. Ioan R. Nicola, 
04.08.1933, fg. 1371 b-1372, AIEF 

4. Ce-i în cer și pe pământ, inf. Busuioc Lingurar, 63 a., Vâlcele, culeg. loan R. Nicola, 
04.08.1933, fg. 1376 b-1377 a, AIEF 


Anexa 4 


Culegerea Tiberiu Brediceanu: 1938 (AIEF) 

1. Sub cea poală de dumbravă, inf. Busuioc Lingurar, 68 a. și grup de bărbaţi, Vâlcele, culeg. 
Tiberiu Brediceanu, 24.12.1938, fg 14775 a, AIEF 

2. Mulţumimu-Ţi domn Hristoase, inf. Busuioc Lingurar, 68 a. și grup de bărbaţi, Vâlcele, 
culeg. Tiberiu Brediceanu, 24.12.1938, fg 14775 b, AIEF 

3. Coborât-a Dumnezeu, inf. Busuioc Lingurar, 68 a. și grup de bărbaţi, Vâlcele, culeg. Tiberiu 
Brediceanu, 24.12.1938, fg 14775 c, AIEF 

4. Ce-i în cer și pre pământ, inf. Busuioc Lingurar, 68 a. și grup de bărbaţi, Vâlcele, culeg. 
Tiberiu Brediceanu, 24.12.1938, fg 14776 a, AIEF 

5. Cam pă după munţi înalți, inf. Busuioc Lingurar, 68 a. și grup de bărbaţi, Vâlcele, culeg. 
Tiberiu Brediceanu, 24.12.1938, fg 14776 b, AIEF 

6. Moş Adame, moş bătrâne, inf. Busuioc Lingurar, 68 a. şi grup de bărbaţi, Vâlcele, culeg. 
Tiberiu Brediceanu, 24.12.1938, fg 14776 c, AIEF 

7. Oi, şi din sara de Crăciun, inf. Mlhail Ranca, 44 a și grup de bărbaţi, Vâlcele, culeg. Tiberiu 
Brediceanu, 24.12.1938, fg. 14777 a, AIEF 

8. Acum am văzut lumina, inf. Victor Ranca, 13 a. și grup de copii, Vâlcele, culeg. Tiberiu 
Brediceanu, 24.12.1938, fg. 14777 b, AIEF 

9. Oi, şi din sara de Crăciun, inf. Constantin Picicoiu, 31 a. și grup de bărbaţi, Vâlcele, culeg. 
Tiberiu Brediceanu, 24.12.1938, fg. 14777 c, AIEF 

10. Zuorile, inf. Veta Bunde, 21 a. și grup de femei, Vâlcele, culeg. Tiberiu Brediceanu, 
24.12.1938, fg. 14778 , AIEF 


Anexa 5 


Culegerea Nicolae Moldovan: 1973 (ACS) 

1. În orașul Viflaem, inf. Mihai Şolcoi şi grup de copii, culeg. Nicolae Moldovan, 24.12.1973, 
ACS 

2. Trei crai de la Răsărit, inf. Mihai Șolcoi și grup de copii, culeg. Nicolae Moldovan, 
24.12.1973, ACS 

3. O, ce veste minunată, inf. Mihai Şolcoi şi grup de copii, culeg. Nicolae Moldovan, 
24.12.1973, ACS 

4. Sub cea poală de dumbravă, inf. grup bărbaţi (ţigani), culeg. Nicolae Moldovan, 24.12.1973, 
ACS 

5. Tatăl cu nouă feciori, inf. grup bărbaţi (ţigani), culeg. Nicolae Moldovan, 24.12.1973, ACS 

6. În coliba păstorească, inf. Mihai Șolcoi și grup de copii, culeg. Nicolae Moldovan, 24.12.1973, 
ACS 

7. Oi, și din sara de Crăciun, inf. grup mixt, Vâlcele, culeg. Nicolae Moldovan, 24.12.1973, ACS 
„Acest colind fiind foarte lung și greu de interpretat era cântat doar la preotul, primarul, 
învățătorul satului și la familiile fruntașe, care ofereau cetei colac, băutură și o sumă de bani 
mai consistentă, folosită la organizarea balului de Crăciun, la care aceştia aveau intrarea 
liberă” (Nicolae Moldovan) 

8. Mulțumita după colindat, inf. ?, culeg. Nicolae Moldovan, 24.12.1973, ACS 

9. Bunul Dumnezeu și cu Sânt lonu, inf. Grup mixt, culeg. Nicolae Moldovan, 24.12.1973, ACS 
10. Mulțumescu-Ţi, mulțumescu-Ți, Doamne Iisuse Hristoase (Zoritul), inf. grup mixt, culeg. 
Nicolae Moldovan, 24.12.1973, ACS 

Grupul de inf.: Constantin Bicicoi („a Văduvii”), 66 a.; Pavel Gancea, 54 a.; Aurel Nema, 55 
a.; Ion Ancu, 62 a.: Victoria Cașaș, 51 a.; Lucreția Ancu, 54 a; Maria Ţifrea, 55 a.; Gheorghe 
Ţifrea, 56 a.; Alexandru Caşaş („Sandu lu Șăndrucă”), 54 a.; Ion Caşaș, 44 a. „Aceste colinde 
au fost înregistrate în casa lui Ancu Ion; colinde cântate de așa-ziși «băbari», întrucât tinerii, 
astăzi, au început să se lase de asemenea obiceiuri, fiind păstrate numai de oamenii în 
vârstă. Aceste colinde au fost cântate la «prima audiție», fără repetiţie, așa cum se cântă din 
an în an. Astă seară s-au adunat în seara de Crăciun niște oameni și au și cântat aşa cum s-a 
făcut înregistrarea. Înregistrarea s-a făcut de Nicolae Moldovan și cu fiul său Nicușor, astăzi 
24 decembrie 1973” (Nicolae Moldovan). 

11. Nașterea Ta Hristoase (Troparul Naşterii Domnului), inf. grup mixt, culeg. Nicolae 
Moldovan, 24.12.1973, ACS 

12. Acest praznic luminat, inf. Mihai Șolcoi și grup de copii, culeg. Nicolae Moldovan, 
24.12.1973, ACS 

13. ?, inf. grup de copii ţigani, culeg. Nicolae Moldovan, 24.12.1973, ACS 

14. Mulţumim lisus Hristoase (Zoritul), inf. grup de copii ţigani, culeg. Nicolae Moldovan, 
24.12.1973, ACS 

15. Coborât-a Dumnezeu, inf. grup bărbaţi, culeg. Nicolae Moldovan, 24.12.1973, ACS 

16. La o masă rotilată, inf. grup de copii ţigani, culeg. Nicolae Moldovan, 24.12.1973, ACS 

Anexa 6 


Culegerea Speranţa Rădulescu: 1980 (AIEF) 

1. Doi unchiaşi bătrâni, inf. Maria Boros, 32 a., Gavrilă Boros, 16 a., Vâlcele, culeg. Speranţa 
Rădulescu, Eugenia Săndulescu, 13.09.1980, mg. 5289 II b, AIEF 

2. Sub cea poală de dumbravă, inf. Maria Boros, 32 a., Gavrilă Boros, 16 a., Vâlcele, culeg. 
Speranţa Rădulescu, Eugenia Săndulescu, 13.09.1980, mg. 5289 II c, AIEF 

3. Noi umblăm și tot umblăm, inf. Maria Boros, 32 a., Gavrilă Boros, 16 a., Vâlcele, culeg. 
Speranţa Rădulescu, Eugenia Săndulescu, 13.09.1980, mg. 5289 II d, AIEF 

4. La lină fântână, inf. Maria Boros, 32 a., Vâlcele, culeg. Speranţa Rădulescu, Eugenia 
Săndulescu, 13.09.1980, mg. 5289 II e, AIEF 


Anexa 7 


Culegerea Constantin Secară: 2011 (ACS) 

1. Mulţămescu-Ți, mulțămescu-Ţi, Doamne Iisuse Hristoase, inf. grup mixt, Vâlcele, culeg. 
Constantin Secară, 10.12.2011, d.a._ST-007.mp3_10.12.2011, ACS 

2. La masa ce s-a-ntâmplat, la nuntă-n Cana Galileii, inf. grup mixt, Vâlcele, culeg. Constantin 
Secară, 11.12.2011, d.a._ST-011.mp3_11.12.2011, ACS 

3. Coborât-a, coborât-a, Dumnezeu și Sfântul Petru (tema „bogatul și săracul”, pe melodia piesei 
Mulţămescu-Ţi, colind străin de repertoriul zonei, n.n.), inf. grup mixt, Vâlcele, culeg. 
Constantin Secară, 11.12.2011, d.a._ST-011.mp3_11.12.2011, ACS 

4. Anolo, lanolo, inf. grup mixt, Vâlcele, culeg. Constantin Secară, 11.12.2011, d.a. ST- 
011.mp3_11.12.2011, ACS. „Anolo Ianolo își are originea in Brașovul Vechi, actual cartierele 
Bartolomeu, Strada Lungă, Strada de Mijloc, Stupinul Vechi. Nu se știu prea multe despre 
acest colind doar că era cântat de Junii Brașoveni prin 1700-1750 cu toate că prima atestare 
documentară a acestui grup de Juni este în jurul anului 1820. Știu acest lucru de la bunicul 
meu Gheorghe Ardelean, care a fost preşedintele acestui grup. Străbunicul lui sau stră- 
străbunicul lui a fost unul dintre membrii fondatori ai acestui grup, familia Ardelean fiind 
una din cele mai vechi din Brașov, am documente care atestă moartea primului din neamul 
nostru, lacob Ardelean, decedat la data 1628, la biserica Sfântu Nicolae, din Piaţa Prund, 
Cartierul Schei” (Dan Ardelean) 

5. Oi, și din sara de Crăciun, inf. grup. flăcăi, Araci, culeg. Constantin Secară, 28.12.2011, 
d.a._ST-001.wav_28.12.2011, ACS 

6. Pogorât-a Dumnezeu, inf. grup. flăcăi, Araci, culeg. Constantin Secară, 28.12.2011, d.a. ST- 
002.wav_28.12.2011, ACS 

7. Mulţămescu-Ți, mulțămescu-Ți, Doamne Iisuse Hristoase, inf. grup. flăcăi, Araci, culeg. 
Constantin Secară, 28.12.2011, d.a._ST-003.wav_28.12.2011, ACS 

Anexa 8 


Oi, și din sara de Crăciunu, 
Oi, Domnului mńeu 

Oi, S-a născut și Dumnezău. 
Oi, şi din ieslea boilor, 

Oi, Domnului mńeu 


Oi, și din floarea fânului. 
Oi, mititel, defășețel, 

Oi, Domnului mńeu 

Oi, scuticel de dorjenel. 
Oi, fașa-i dalbă de mătas', 
Oi, Domnului mńeu 

Oi, cârpa-i dalbă, păioar'. 


Oi, păioară, gălbioar', 
Oi, Domnului mńeu 


Oi, și steaua li s-a ivit. 
Tot pe deasupra soarelui, 
Oi, Domnului mńeu 


Oi, și dau raze ca din sor. 

Oi, şi lumină ca din lun', 

Oi, Domnului mńeu 

Oi, ceşt domn Irod de-mpărat. 


— texte literare — 


1. Oi, și din sara de Crăciun 


grup (ceată de colindători) 7 flăcăi 
Araci, CV 

culeg. Constantin Secară 

Araci, 28.12.2011 


Oi, dacă-şi văzui şi-şi crezu, 
Oi, Domnului mńeu 


Oi, c-a născut și Dumnezău. 
Oi, grele oști și-au ridicat, 
Oi, Domnului mneu 

Oi, și că iel că şi-a tăiat. 

Oi, șapte mii de coconași, 


Oi, Domnului mnheu 


Oi, șapte mii și șapte sut. 
Oi, ca să-și tâmple Dumnezău, 
Oi, Domnului mńeu 


Oi, Dumñezău nu și-a tâmplat. 

Oi, c-a fost voia Tatălui, 

Oi, Domnului mneu 

Oi, Tatălui şi-a Fiului. 

Oi, să fiți domni buni sănătoși, 

Oi, Domnului mńeu 

Oi, domni buni și-a lui Dumnezău! 


2. Pogorât-a Dumnezău 


grup (ceată de colindători) 7 flăcăi 
Araci, CV 

culeg. Constantin Secară 

Araci, 28.12.2011 


Pogorât-ai Dumnezău 
Oi, Domnului, Domnu-i nostru 


Vreo doi meri și vreo doi peri 
Oi, din tulpină depărtari 
Oi, Domnului, Domnu-i nostru 


Din vârfuri apropiari 


Oi, sus în creanga mărului 
Oi, Domnului, Domnu-i nostru 


Este-un leagăn de mătase 

Oi, dar în leagăn cine-mi șade? 
Oi, Domnului, Domnu-i nostru 
Şade bunul Dumnezău 

Oi, dar cu ce e-nfășeţel? 

Oi, Domnului, Domnu-i nostru 
Faşa-i dalbă de mătase 

Oi, cârpa-i dalbă, păioară 

Oi, Domnului, Domnu-i nostru 


Păioară, gălbioară 

Oi, vine-un rând de rândunele 
Oi, Domnului, Domnu-i nostru 
Cu glasuri de feticele 

Oi, îşi cântară-și colindară 


Oi, Domnului, Domnu-i nostru 


Pe Dumnezeu nu-l sculară 


Oi, vine-un rând de porumbei 
Oi, Domnului, Domnu-i nostru 
Cu glasuri de feciorei 

Oi, își cântară-și colindară 


Oi, Domnului, Domnu-i nostru 


Pe Dumnezeu mi-l sculară 

Oi, scoală, Doamne, nu dormi 
Oi, Domnului, Domnu-i nostru 
Și dă mană câmpului 

Oi, şi apă izvoarelor 

Oi, Domnului, Domnu-i nostru 


Şi voi şi-a lui Dumnezău! 


3. Mulțămescu-Ţi, mulțămescu-Ţi 


grup (ceată de colindători) 7 flăcăi 
Araci, CV 

culeg. Constantin Secară 

Araci, 28.12.2011 


Mulţămescu-Ţi, mulțămescu-Ţi, 
Doamne Lisuse Hristoase, 

Că ne-ai dat zile frumoase 

Și raze prealuminoase! 

Sub poalele cerului, 
Mese-ntinse, jilțuri scrise, 
Dar la mese cine-mi șade? 
Şade bunul Dumnezăui, 

Cu Ion, Sfântul lonui, 

Şi-l giudică pe Adamui. 

Măi Adame, moş Adame, 
Slobozirea-n Rai ţi-am dat-oi, 
Din toţi pomii să mănânciui, 


Numai din cel pom mai mare-l, 
Mai mare pom înfloritui, 

Din ăla să nu mănânciui.lartă-mi, Doamne, 
c-am greșitui 

Ș-am greșit, ș-am adormitui, 

Io ca-n grabă mi-a venitui, 

Măr în gură mi-a strujitui, 

Iar eu gol m-am pomenitui. 

Cu Nașterea lui Hristosui, 

Să ne fie de folosui, 

De folos, de bucurie. 

La mulţi ani cu veselie, 

Şi voi şi-ai lui Dumnezău! 


Abrevieri 
a. — an (cu referire la vârsta informatorilor) 
ACS - Arhiva Constantin Secară 


AFC — Arhiva Institutului „Arhiva de Folclor a Academiei Române” din Cluj-Napoca. 
AIEF — Arhiva Institutului de Etnografie și Folclor „Constantin Brăiloiu” al Academiei 


Române, Bucureşti 
culeg. — culegător 
fg. — fonograf 
inf. — informator 
mg. — magnetofon 
transc. — transcriere 

